PTE Regionális Politika és Gazdaságtan Doktori Iskola  
Szabályzata

A PTE Regionális Politika és Gazdaságtan és Doktori Iskolája a MAB 2017/6/IX/39/2/1128 számú határozata alapján, a Közgazdaságtudományok területén akkreditált doktori képzést folytat, amelynek kereteit a 2011. évi CCIV törvény (Nftv), a PTE Doktori Szabályzata, és a PTE Közgazdaságtudományi Karának Doktori és Habilitációs Szabályzata határozza meg. Jelen szabályzatban nem részletezett valamennyi kérdésben az említett dokumentumok az iránymutatóak.

A Szabályzat hatálya kiterjed a Regionális Politika és Gazdaságtan Doktori Iskola keretében doktori képzésben és a doktori fokozatszerzési eljárásban részt vevő oktatókra és kutatókra, az Egyetemmel hallgatói jogviszonyban álló, doktori képzésben részt vevő hallgatókra (továbbiakban: doktoranduszok), az egyénileg felkészülőkre és doktorjelöltekre.

**I. A Doktori Iskola**

1. § (1) A Doktori Iskola hivatalos elnevezése: Pécsi Tudományegyetem Regionális Politika és Gazdaságtan Doktori Iskolája (továbbiakban Doktori Iskola).

(2) A Doktori Iskola székhelye: 7622 Pécs, Rákóczi u. 80.

(3) A doktori képzés és fokozatszerzés nyelve magyar, vagy angol.

2. § (1) A Doktori Iskola működése törzstagjainak és meghívott tagjainak tevékenységén alapul. A törzstagok, illetve meghívott tagok oktatási, illetve témavezetői feladatokat látnak el.

(2) A Doktori Iskola létesítésének kezdeményezéséhez, illetve a folyamatos működéséhez legalább hét törzstag szükséges. A törzstagok több mint felének egyetemi tanári címmel kell rendelkeznie. A törzstagok aktuális névsorát a Szabályzat **1. számú melléklet**e tartalmazza.

(3) A törzstagoknak vállalni kell, hogy témavezetői tevékenységet is folytatnak a Doktori Iskolában.

(4) A doktori iskola oktatói azok a tudományos fokozattal rendelkező egyetemi oktatók, kutatók, akiket – a doktori iskola vezetőjének javaslatára – a doktori iskola tanácsa alkalmasnak tart a doktori iskola keretében oktatási, kutatási és témavezetői feladatok ellátására.

(5) A doktori téma vezetője az a tudományos fokozattal rendelkező egyetemi oktató, illetve kutató, akinek témahirdetését a doktori iskola tanácsa jóváhagyta, és aki - ennek alapján - felelősen irányítja és segíti a témán dolgozó doktorandusz tanulmányait, kutatási munkáját, valamint a doktoranduszok, illetve a doktorjelöltek tudományos fokozatszerzésre való felkészülését. A témavezetők feladatait az Egyetemi Doktori Szabályzat (PTE SzMSz 13. számú melléklete) tartalmazza.

(6) Egy doktorandusznak, illetve doktorjelöltnek egyidejűleg két témavezetője is lehet, amennyiben azt a doktori iskola tanácsa jóváhagyja. A doktori értekezés címlapján a témavezető vagy a témavezetők nevét egyértelműen fel kell tüntetni.

(7) Egy témavezető egyidejűleg legfeljebb hat hallgató témavezetésében vehet részt, beleértve a fokozatszerzési (doktorjelölti) időszakot is. A hallgatók létszámának számítása a [www.doktori.hu](http://www.doktori.hu) honlapon feltüntetett adatok alapján történik.

3. § A Doktori Iskola szakmai tevékenységét a Doktori Iskola Vezetője, illetve a Doktori Iskola Tanácsa irányítja.

**II. A Doktori Iskola Vezetője**

4. § A Doktori Iskola vezetőjét a Doktori Iskola egyetemi tanár törzstagjai közül a törzstagok többségének javaslatára, a Pécsi Tudományegyetem Egyetemi Doktori Tanácsa választja. A Doktori Iskola vezetőjét az Egyetem Rektora bízza meg ötéves időtartamra. A Doktori Iskola vezetője megbízatásának lejárta után újraválasztható.

5.§ A Doktori Iskola vezetőjének megbízatása megszűnik:

a) a kinevezés lejártával,

b) a hetvenedik életév betöltésével,

c) visszavonással,

d) lemondással,

e) közalkalmazotti jogviszony megszűnésével,

f) amennyiben a Doktori Iskola Vezetője feladatát nem tudja ellátni egészségügyi állapota okán.

6.§ A Doktori Iskola vezetőjének kinevezését a Rektor az Egyetemi Doktori Tanács véleményének kikérését követően visszavonhatja, amennyiben a doktori iskola vezetője a feladatait nem megfelelően látja el, illetve amennyiben a Doktori Iskola vezetésében legalább fél éven át akadályoztatva van. A kinevezés visszavonására javaslatot tehet a Doktori Iskola Tanácsa, a Tudományterületi Doktori Tanács, valamint az Egyetemi Doktori Tanács.

7.§ A doktori iskola vezetője

a) összehívja és vezeti a Doktori Iskola Tanácsának üléseit, javaslatot tesz az ülések napirendjére, felel a Doktori Iskola Tanácsa által hozott döntések végrehajtásáért,

b) koordinálja a Doktori Iskola által folytatott szakmai tevékenységet,

c) képviseli a Doktori Iskolát,

d) évente beszámol a Tudományterületi Doktori Tanácsnak a doktori képzés helyzetéről.

**III. A Doktori Iskola Tanácsa**

8. § A Doktori Iskola 3 tagú Tanácsának elnöke a Doktori Iskola Vezetője, illetve kettő, a törzstagok által, maguk közül választott MTA doktori fokozattal rendelkező egyetemi tanár. (A Doktori Iskola Tanácsának aktuális névsorát a Szabályzat **2. sz. melléklet**e tartalmazza.) Az elnök által felkért titkár, illetve – amennyiben a napirend megkívánja – az aktív státuszú doktorandusz hallgatók egy delegáltja tanácskozási joggal részt vehet a Tanács ülésén.

9. § A Doktori Iskola Tanácsa szükség szerint, de legalább félévenként egy alkalommal ülésezik. A Tanács döntéseit konszenzussal hozza meg, az ülésekről emlékeztető készül.

10.§ (1) A Doktori Iskola Tanácsa javaslatot tesz a Tudományterületi Doktori Tanácsnak:

1. a doktori iskola személyi állományának változtatására, új oktatók akkreditálására, témavezetők kijelölésére,
2. a szervezett képzés szerkezetére, a képzési és kutatási időszak ajánlott tantervére (a mindenkor aktuális hallgatói kézikönyv szerint),
3. a komplex vizsga témaköreire (a mindenkor aktuális hallgatói kézikönyv szerint)
4. a kutatási és disszertációs szakaszban elvárt teljesítményekre, illetve ezek értékelésére (kreditálására),
5. a komplex vizsga-, a szigorlati és a bíráló bizottságok összetételére.

(2) A Doktori Iskola Tanácsa a Tudományterületi Doktori Tanácstól kapott átruházott hatáskörben meghatározza

1. a felvételi követelményeket,
2. a PhD hallgatóktól elvárt publikációs teljesítményeket (a mindenkor aktuális hallgatói kézikönyv szerint),
3. a doktori fokozatszerzéshez előírt nyelvi követelményeket, a követelmények teljesítéséhez elfogadott nyelvek listáját, valamint a nyelvismeret igazolásának módját,
4. az értekezés és a tézisek formai követelményeit (a mindenkor aktuális hallgatói kézikönyv szerint).

(3) A Doktori Iskola Tanácsa véleményezi a külföldön szerzett fokozatok honosítási kérelmeit.

**IV. Felvétel a Doktori Iskolába**

11. § Az Egyetemi Doktori Szabályzat alapján a doktori fokozatszerzésre való felkészülés történhet szervezett képzés keretében, vagy egyéni felkészüléssel.

12. § A képzésre való felvétel lehetőségéről az érdeklődők a felvi.hu-n, illetve a kari honlapon olvasható, az Egyetemen, illetve Karon kihelyezett, illetve újsághirdetésben vagy más Internetes csatornán megjelentetett pályázati felhívásból értesülhetnek.

13.§ (1) A Doktori Iskolába történő felvétel feltételei:

1. gazdaságtudományi képzési területen szerzett mesterdiploma,
2. más tudományterületeken szerzett mesterdiploma esetén felzárkóztató tárgyak felvételével,
3. angol nyelvből C típusú középfokú állami – vagy ezzel egyenértékű – nyelvvizsga.

(2) Mindkét képzési formára történő jelentkezéshez az alábbi dokumentumokra van szükség:

1. kitöltött jelentkezési lap (letölthető a Kar honlapjáról);
2. tudományos-szakmai önéletrajz,
3. az egyetemi leckekönyv másolata, vagy a TR adatbázisán alapuló igazolás,
4. diplomamásolat, melyet legkésőbb a beiratkozás időpontjáig lehet becsatolni,
5. nyelvvizsga-bizonyítvány,
6. kutatási témavázlat,
7. választott témavezető ajánlása,
8. a fogadó intézet vezetőjének befogadó nyilatkozata.

14. § A szervezett képzésre jelentkezők 3 tagú Felvételi Bizottság előtt szóbeli felvételi vizsgán kötelesek részt venni. A Felvételi Bizottság 3 tagú, elnöke a Doktori iskola Vezetője, tagjai a törzstagok közül kerülnek ki. A felvételi vizsga szervezése, adminisztrációja a kar PhD-ügyvivőjének feladata. A felvételi során a Felvételi Bizottság tagjai irányított kérdések alapján bizonyosodnak meg a felvételiző szakmai jártasságáról, illetve választott kutatási témájához kapcsolódó hipotéziseiről. A vizsga eredmények alapján a Bizottság rangsort állít fel a felvételizők között, ezt követve – a mindenkori keretszámon belül – a legalább 67%-os teljesítményt nyújtók nyerhetnek felvételt. A teljes rangsort a vizsgát követően nyilvánosságra hozzák. A felvételre vonatkozó végső döntést a Tudományterületi Doktori Tanács hozza meg. A döntések ellen fellebbezésnek helye nincs, jogsértés esetén panasz nyújtható be az Egyetemi Doktori Tanácshoz.

15. § Az egyéni felkészülés célja, hogy a hazai vagy külföldi egyetemen, mesterképzésben szerzett fokozatot és szakképzettséget tanúsító oklevéllel (vagy azzal egyenértékű egyetemi szintű végzettséget és szakképzettséget tanúsító oklevéllel), jelentős oktatói és/vagy kutatói gyakorlattal, valamint dokumentált tudományos vagy művészeti teljesítménnyel rendelkező szakemberek számára lehetővé tegye a doktori fokozat megszerzését. A képzési formára azok jelentkezhetnek, akik a jelentkezés pillanatában teljesítették a 10 § (2) b) és pontjában meghatározott publikációs és nyelvismereti követelményeket. Az egyéni felkészülők esetén a fokozatszerzés a komplex vizsga teljesítésével kezdődik.

**V. Fokozatszerzés érdekében teljesítendő kötelezettségek**

16. § (1) A doktori fokozat megszerzéséhez a hallgatónak teljesíteni kell a képzési szakasz követelményeit, négy tanulmányi félév után, vizsgaidőszakban, komplex vizsgát kell tennie, határidőre be kell nyújtani a doktori értékezését, melyet –az előopponenciát és a szükséges javításokat követően – nyilvános vitában kell megvédeni. A felsorolt kötelezettségekre vonatkozó általános szabályokat az Egyetemi Doktori Szabályzat tartalmazza.

(2) A doktori fokozat megszerzéséhez a doktoranduszoknak képesnek kell lenniük további legalább egy idegen nyelven tudományos tevékenység művelésére. A nyelvismeretet

1. legalább B1 szintű (alapfokú) államilag elismert nyelvvizsgával, vagy
2. az adott idegen nyelven szerzett érettségi vizsgával, vagy
3. az adott idegen nyelven szerzett felsőfokú oklevéllel, vagy
4. az adott idegen nyelven tartott tudományos konferencia-előadással, vagy
5. az adott idegen nyelven végzett felsőfokú oktatási tevékenységgel

lehet igazolni.

17. § (1) Doktori fokozatszerzésre a hallgatónak jelentkeznie kell. A jelentkezés feltétele az abszolutórium megszerzése és a doktori értekezés benyújtása. Az értekezést előopponenciára három nyomtatott példányban és elektronikusan is be kell nyújtani. A benyújtott értekezés előbírálatára a Doktori Iskola Tanácsa két, doktori fokozattal rendelkező előbírálót kér fel, közülük az egyik nem áll közalkalmazotti jogviszonyban a Karral. A bírálatok beérkezése után a hallgató nyilvános műhelyvita keretében mutatja be a doktori értekezését.

(2) Két támogató előopponencia és a lezajlott műhelyvita esetén a doktorandusz az értekezést, a szükséges átdolgozást követően 6 nyomtatott példányban és elektronikusan köteles benyújtani. Az értekezéshez mellékelni kell a dolgozat téziseit kinyomtatva 20 példányban és elektronikusan is. Egyéb nyilatkozatok tekintetében a PTE doktori szabályzata a követendő.

18. § A doktori értekezés bírálatára, illetve a nyilvános védésre, illetve a doktori fokozat odaítélésére vonatkozó további szabályokat az Egyetemi Doktori Szabályzat tartalmazza.

**VI. Minőségbiztosítás**

19. § A PTE Regionális Politikaés Gazdaságtan Doktori Iskolája elkötelezett a magas minőségi követelményeknek is megfelelő doktori képzés és fokozatszerzés iránt. A Doktori iskola minőségbiztosítási elveit és módszerét jelen Szabályzat **3. számú melléklet**e tartalmazza. A Doktori Iskola Tanácsa a doktori képzés és fokozatszerzés minőségbiztosítási rendszerének kidolgozásához és a folyamatos minőségellenőrzéshez felhasználja a doktoranduszok, illetve a közelmúltban fokozatot szerzettek véleményét, szükség esetén külső szakértőt is felkér.

**VII. Átmeneti és egyedi rendelkezések, hatályba lépés**

20. § A tanulmányaikat a 2016/17. tanévet megelőzően megkezdő hallgatók esetében a szervezett doktori képzés képzési ideje hat félév. Az egységes, 36 hónapos képzési idő során a félévek passziváltatásáról az Egyetemi Doktori Szabályzat rendelkezik. Ezen hallgatók a disszertáció benyújtását követően kötelesek doktori szigorlatot tenni, amely szigorlat két tárgyból (regionális gazdaságtan és regionális politika) áll. A szigorlat értékelése 0‑100-as skálán %-os formában történik. A doktori szigorlat sikeres letétele a nyilvános védés megkezdésének feltétele.

21. § Jelen szabályzatot a PTE Regionális Politikaés Gazdaságtan Doktori Iskolája törzstagjai 2020. márciusi ülésükön fogadták el.

**1. számú melléklet**

**A Pécsi Tudományegyetem Regionális Politika és Gazdaságtan Doktori Iskolája** **törzstagjai**

|  |  |  |
| --- | --- | --- |
| *Név* | *Beosztás* | *Tudományos fokozat* |
| Dr. Varga Attila \* | egyetemi tanár | MTA tagja |
| Dr. Bessenyei István György \* | egyetemi docens | habilitált PhD |
| Dr. Csapó János | egyetemi docens | habilitált PhD |
| Dr. Gál Zoltán | egyetemi tanár | habilitált CSc |
| Dr. Kaposi Zoltán \* | egyetemi tanár | MTA doktora |
| Dr. Kiss Tibor \* | egyetemi docens | habilitált PhD |
| Dr. Kónya István \* | egyetemi tanár | MTA doktora |
| Dr. Mellár Tamás \* | egyetemi tanár | MTA doktora |
| Dr. Sebestyén Tamás | egyetemi docens | habilitált PhD |
| Dr. Szerb László \* | egyetemi tanár | MTA doktora |

\* a Doktori Iskola akkreditációja során törzstagként figyelembe vett

**2. számú melléklet**

**A PTE Regionális Politika és Gazdaságtan Doktori Iskolája** **Tanácsa**

|  |  |
| --- | --- |
| *Név* | *Jogcím* |
| Dr. Varga Attila, az MTA tagja | DI vezető |
| Dr. Szerb László, az MTA Doktora | törzstagok delegáltja |
| Dr. Kaposi Zoltán, az MTA doktora | törzstagok delegáltja |

**3. számú melléklet**

**A PTE KTK Regionális Politika és Gazdaságtan Doktori Iskola minőségbiztosítási terve**

**Általános megjegyzések**

A gazdasági alapú regionális fejlesztéssel foglalkozó szakemberképzés posztgraduális szakon 1988-ban, egyetemi alapképzésben 1994-ben, doktori szinten pedig 1996-ban kezdődött el a Pécsi Tudományegyetem Közgazdaságtudományi Karán. Magyarországon az oktatás minden szinten Pécsett indult először, és ilyen jellegű Ph.D. képzés jelenleg is csak egyetemünkön folyik. Minden képzési szint programját, a tananyagot a nemzetközi tapasztalatok alapján, a MTA Regionális Kutatások Központjával és három külföldi egyetemmel (University of Leeds, University of Paris 8, University of Las Palmas) közösen dolgoztuk ki, és külön figyelmet fordítottunk arra, hogy az egyes tárgyak oktatására a legjobb szakembereket nyerjük meg. A doktori iskolánk alapító tagjai és oktatói a Magyar Regionális Társaság és az MTA Regionális Szakbizottságának vezetőségi tagjai, komoly kutatási múlttal, széleskörű nemzetközi kapcsolatokkal rendelkező oktatók és kutatók. Oktatási rendszerünk az elmúlt évtizedben a magyar főiskolák és egyetemek számára etalonként szolgált, de több külföldi egyetem is mintának tekintette azt.

Az 1996 óta folyó Ph.D képzés eddig több akkreditáción (1996; 2000, 2007 és 2009) esett át eredményesen.

A doktori képzés minőségbiztosításában a következő tényezőkre helyeztünk hangsúlyt:

* oktatás
* kutatás
* tárgyi feltételek

***Oktatás***

* Az év folyamán a tantervnek megfelelően minden óra megtartásra kerül.
* Az oktatási feladatokat a szakterület elismert oktatói látják el.
* A hallgatók részvétele az órákon közel teljes körű, esetleges hiányzás csak előre bejelentett esetben fordult elő.
* A hallgatók a vizsgákat határidőre leteszik. A vizsgáztatás feltételei biztosítottak.
* Eddig tizennégy külföldi magyar hallgatónak tettük lehetővé a doktori képzésben való részvételt külön díjazás nélkül, és egy hallgató esetében pedig a Doktori Iskola saját keretéből biztosított ösztöndíjat.
* A Doktori Iskola képzésében résztvevő hallgatók összesített létszáma 341 fő volt. 184 fő szerzett abszolutóriumot és 62 fő pedig megvédte a doktori disszertációját.

***Kutatás***

* Minden hallgató részt vesz a négy féléves kutatástámogató programon, melynek eredményeként legalább egy minőségi (hazai A, B, nemzetközi A, B, C) publikáció készítését tesszük lehetővé.
* Ösztönözzük hallgatóink konferenciákon való részvételét, illetve kutatási anyagaik publikálását.
* Az abszolutórium megadását az oktatási követelmények teljesítése mellett a kutatási téma 1-2 fejezetének kidolgozásához kötjük, az elkészült anyagokat elbíráltatjuk, és csak a követelményeknek megfelelő munkák kerülhettek nyilvános védésre.
* A disszertáció csak a két opponenssel lefolytatott nyilvános munkahelyi vita tapasztalatainak figyelembevételével történő átdolgozás után kerülhet végleges benyújtásra.
* A benyújtott dolgozatok elbírálására zömében külső opponenseket kérünk fel. Az öt tagú bizottságban három tagnak külsőnek kellett lennie.
* A megfelelő számú és minőségű publikáció nélkül dolgozatot nem fogadtunk el. A DI által elfogadott folyóiratok listája, illetve a publikációk pontozásának rendjét az alább közölt táblázatok ismertetik.
* A Doktori Iskola Évkönyvek sorozatot a Doktori Iskola műhelytanulmány sorozata követi, melyben a hallgatók többszörös szűrőn átesett dolgozatai jelennek meg. A Habilitációs Előadások c. sorozatunkban pedig rendszeresen megjelentetjük a habilitáló kutatók előadásait, amelyek a tudományos eredményeik szintézisét tartalmazzák és azok a hallgatóink rendelkezésére állnak.

***Tárgyi feltételek***

* Az oktatás részére korszerűen felszerelt termek állnak állandóan rendelkezésre.
* Az oktatáshoz és kutatáshoz szükséges folyóiratokat, valamint a szakkönyveket, könyvtár használatát biztosítottuk. A Pécsi Tudományegyetem és az MTA Regionális Kutatások Központjának a könyvtárai a hallgatók rendelkezésére állnak.
* A hallgatók munkájához elegendő számítógép áll rendelkezésre, amit időkorlátozás nélkül használhatnak és kutatásaikat a Ph.D. kutató szobában is végezhetik.

**A Regionális Politika és Gazdaságtan Doktori Iskola hallgatói publikációinak értékelése**

|  |  |
| --- | --- |
| **Figyelembe vett publikációk** | **Adható pontszám** |
| ***1. Folyóirat cikkek*** |  |
| *Magyar nyelvű listás* folyóiratban  **A** | **10** |
| **B** | **8** |
| **C** | **6** |
| **D** | **4** |
| *Nemzetközi listás* folyóiratban **A+** | **30** |
| **A** | **25** |
| **B** | **20** |
| **C** | **15** |
| **D** | **10** |
| *Egyéb* folyóiratban | **0-6** |
| ***2. Könyvek, tankönyvek, jegyzetek*** |  |
| *Könyvfejezet* (magyar nyelvű) | **8-10** |
| *Könyvfejezet* (idegen nyelvű) | **12-15** |
| *Könyv/Tankönyv* írás | **15-25** |
| Egyetemi *jegyzet* írás | **10-12** |
| ***3. Konferenciák, műhelytanulmányok*** |  |
| *Konf. kiadványban* megjelent tanulmány/műhelytanulmány |  |
| magyar nyelvű | **3-6** |
| idegen nyelvű | **5-8** |
| *Konf. előadás* |  |
| magyar nyelvű | **1-2** |
| idegen nyelvű | **2-4** |
| *Könyvismertetés* |  |
| magyar nyelvű | **1-2** |
| idegen nyelvű | **2-4** |

**A társszerzővel írt közlemény arányos beszámításra kerül.** Kétszerzős mű esetén az eredeti pontszám 0,7-szerese, kettőnél több szerző esetén az eredeti pontszám 0,5-szerese kerül beszámításra.

**Nem tekinthető pontozandó publikációnak:** egyetemi doktori értekezés, munkafüzetek, tantárgyi segédletek, napi és hetilapokban, nem tudományos szakmai folyóiratokban közölt cikkek. A csak elektronikus formában közölt mű elfogadása eseti értékelés függvénye.

**A doktori cselekmények elkezdésének (szigorlat, védés) feltétele** a publikációkból származó **30 pont elérése.** A minimális pontszám már néhány kiemelkedő nemzetközi és hazai publikációval elérhető. A már elfogadható portfóliónak viszont tartalmaznia kell legalább **3 magyar** nyelvű és **1 idegen nyelvű** folyóirat publikációt.

A hazai és nemzetközi folyóirat-besorolások során az MTA Regionális Tudományok Bizottsága és az MTA Gazdaságtudományi Doktori Minősítő Bizottsága által használt listákat használjuk. A listák itt találhatók: <http://mta.hu/doktori-tanacs/a-ix-osztaly-doktori-kovetelmenyrendszere-105380>

A publikációs értékelő táblázat a Regionális Politika és Gazdaságtan Doktori Iskola minden regisztrált hallgatójának teljesítményére vonatkozik, s alkalmazására 2012. szeptember 1-től kerül sor.